b'\n_START_ARTICLE_\nScience and Technology, Aarhus Universitet\n_START_PARAGRAPH_\nScience and Technology er \xc3\xa9t af fire fakulteter under Aarhus Universitet. Niels Christian Nielsen er dekan for fakultetet. Science and Technology udbyder 16 bacheloruddannelser, 8 diplomingeni\xc3\xb8ruddannelser (professionsbachelor) samt 28 kandidatuddannelser, heraf 9 civilingeni\xc3\xb8ruddannelser. Endelig udbydes et mindre antal efter- og videreuddannelsesforl\xc3\xb8b._NEWLINE_Undervisningen er organiseret i tre skoler: Aarhus School of Science (ASOS) for de naturvidenskabelige uddannelser, Aarhus University School of Engineering (ASE) for de ingeni\xc3\xb8rvidenskabelige uddannelser og Aarhus Graduate School of Science and Technology (GSST) for ph.d.-uddannelserne._NEWLINE_Fakultetet best\xc3\xa5r af 12 institutter, tre skoler, et stort interdisciplin\xc3\xa6rt center (iNano ), et antal st\xc3\xb8rre og mindre centre samt to nationale centre (Nationalt Center for F\xc3\xb8devarer og Jordbrug og DCE Nationalt Center for Milj\xc3\xb8 og Energi )._NEWLINE_Science and Technology (Naturvidenskab og Teknologi) blev pr. 1. januar 2011 etableret ved sammenl\xc3\xa6gning af Det Naturvidenskabelige Fakultet, Det Jordbrugsvidenskabelige Fakultet (DJF) og Danmarks Milj\xc3\xb8unders\xc3\xb8gelser (DMU)._NEWLINE_Per 1. januar 2012 fusionerede fakultetet endvidere med Ingeni\xc3\xb8rh\xc3\xb8jskolen i \xc3\x85rhus. Ingeni\xc3\xb8rh\xc3\xb8jskolen er etableret som en skole under fakultetet, der varetager undervisning og uddannelse inden for diplomingeni\xc3\xb8r- og civilingeni\xc3\xb8romr\xc3\xa5det._NEWLINE_Under fakultetet ligger ogs\xc3\xa5 fire af Aarhus Universitets museer. Det \xc3\xa5rlige bes\xc3\xb8gstal for disse ligger p\xc3\xa5 omkring 80.000 personer.'